จ่าอากาศตรี **วีระเดช "วิลลี่" โค๊ธนี** (Wiradech "Willi" Kothny; 10 พฤษภาคม พ.ศ. 2522 – ) เป็นนักกีฬาฟันดาบสากลชาวไทย-เยอรมัน เจ้าของเหรียญทองแดง 2 เหรียญจากการแข่งขันโอลิมปิกฤดูร้อน 2000 ที่ซิดนีย์ ออสเตรเลีย ในนามทีมชาติเยอรมนี

วันที่ 24 พฤศจิกายน พ.ศ. 2555 วีระเดช โค๊ธนี เข้าแข่งขันรายการฟันดาบชิงชนะเลิศแห่งประเทศไทย ประจำปี 2555 ในประเภทเซเบอร์บุคคลชาย ซึ่งเขาเป็นฝ่ายชนะเรืองฤทธิ์ แหเกิด ด้วยคะแนน 15-7 และได้รับรางวัลเหรียญทอง

ประวัติ
-------

วีระเดชเกิดที่จังหวัดกาญจนบุรี เมื่อวันที่ 10 พฤษภาคม พ.ศ. 2522 เมื่ออายุ 3 ขวบ นักข่าวชาวเยอรมันชื่อ อีริค โค๊ธนี ได้รับเป็นบุตรบุญธรรม และย้ายมาอยู่ที่ประเทศเยอรมนี มารดาของอีริคเรียกเขาว่า "วิลลี่" (Willi) และชื่อนี้ก็กลายเป็นชื่อที่ทุกคนใช้เรียกเขา

วีระเดชเริ่มเล่นกีฬาฟันดาบเมื่ออายุ 11 ปี โดยมี เอเบอร์ฮาร์ด เมล (Eberhard Mehl) อดีตนักกีฬาทีมชาติเยอรมนี เหรียญทองแดงจากโอลิมปิกฤดูร้อน 1960 ที่โรม เป็นผู้ฝึกสอนคนแรก มีผลงานดีที่สุดคือเหรียญทองแดง 2 เหรียญ ประเภทดาบเซเบอร์บุคคลชาย และประเภททีม ในโอลิมปิกฤดูร้อน 2000 ที่ซิดนีย์ เมื่อเอเบอร์ฮาร์ด เมล ลาออกไปเมื่อปี พ.ศ. 2544 ด้วยปัญหาสุขภาพ วีระเดชได้ให้สมคิด พงษ์อยู่ ซึ่งเป็นลูกพี่ลูกน้อง เป็นผู้ฝึกสอนแทน  และเป็นผู้ชนะเลิศระดับเวิลด์คัพ ที่ลอนดอน ประเทศอังกฤษ และอาบานา ประเทศคิวบา ได้รับการจัดอันดับเป็นมือวางอันดับ 3 ของโลก

ตั้งแต่ พ.ศ. 2545 วีระเดช โค๊ธนี และสมคิด พงษ์อยู่ ย้ายมาอาศัยอยู่ในประเทศไทย วีระเดชศึกษาที่มหาวิทยาลัยกรุงเทพ และเล่นให้กับทีมชาติไทย

หลังจากประสบความสำเร็จในการแข่งขันโอลิมปิกที่ซิดนี่ย์กับทีมชาติเยอรมัน ในการแข่งขันโอลิมปิกฤดูร้อน 2008 ที่ปักกิ่ง วีระเดชไม่ประสบความสำเร็จในการแข่งขัน หลังการแข่งขันวีระเดชได้เปิดเผยเกี่ยวกับความรับผิดชอบการทำงานของสมาคมฟันดาบสมัครเล่นแห่งประเทศไทยที่ตนได้ร่วมงานด้วย ว่าขาดระบบและระเบียบที่สามารถรองรับการพัฒนานักกีฬาเพื่อมุ่งความเป็นเลิศในทัวนาเมนท์ใหญ่ๆ ไม่ว่ากรณีนักกีฬาต้องสำรองเงินส่วนตัวหลักแสนบาทเพื่อร่วมการแข่งขันนัดสะสมคะแนนไว้ผ่านเข้าแข่งขันทัวนาเมนท์ใหญ่ ซึ่งสมาคมยังค้างเงินทดรองจ่ายจำนวนหนึ่งของตน กรณีความไม่รับผิดชอบเข้าประชุมการแข่งขันของผู้จัดการทีมและสมาคมไม่จัดผู้ฝึกสอนเพื่อให้คำแนะนำนักกีฬาในระหว่างการแข่งขัน วีระเดชได้ประกาศเลิกฟันดาบในฐานะนักกีฬาฟันดาบสากลสมัครเล่น

วีระเดช โค๊ธนี ผ่านการแต่งงานกับ นางสาวปัทมาพร (ธัญญลักษณ์) วรพิมพ์ลักษณ์ (พิม) อดีตนางงาม/นางแบบ เจ้าของตำแหน่งรองอันดับ 2 มิสโมเดลออฟเดอะเวิลด์ 1999 มีบุตรชายชื่อเด็กชายมอร์แกน โค๊ธนี เกิดเมื่อ 25 มีนาคม พ.ศ. 2547  ปัจจุบันได้จดทะเบียนสมรสกับนางสาววิจิตตา ทาคำวงค์ นักกีฬาฟันดาบทีมชาติไทย ประเภทเอเป้หญิง

วีระเดชรับราชการสังกัดกองทัพอากาศ ได้รับยศจ่าอากาศโท

ก่อนเลิกเล่นฟันดาบในนามทีมชาติไทยอย่างถาวร วิลลี่มีเป้าหมายที่ โอลิมปิกฤดูร้อน 2012 และรายการสำคัญอย่าง กาตาเนียเวิลด์เฟนซิงแชมเปี้ยนชิป 2011 อิตาลี และมีรายการสำคัญเช่น ซีเกมส์ 2011 ที่ประเทศอินโดนีเซีย เป็นเป้าหมายหลักที่วิลลี่มีความตั้งใจจะนำเหรียญทองเพื่อให้คนไทยได้ภาคภูมิใจอีกครั้งหนึ่ง

สิ่งสืบเนื่อง
-------------

เมื่อครั้งที่เกิดเหตุการณ์แผ่นดินไหวและคลื่นสึนามิในมหาสมุทรอินเดีย พ.ศ. 2547 วีระเดช โค๊ธนี ได้พักจากการฟันดาบและทำหน้าที่เป็นอาสาสมัครช่วยสร้างบ้าน และสร้างเรือให้แก่ชาวมอร์แกน ซึ่งกินเวลาถึง 2 ปี โดยสร้างบ้านได้ 96 หลัง และต่อเรือได้ 20 ลำ

พ.ศ. 2555 วิลลี่ได้ริเริ่มโครงการก่อตั้งศูนย์ฝึกสอนกีฬาฟันดาบขึ้น ณ จังหวัดชลบุรี จากการทำงานร่วมกันของกลุ่มพี่น้อง PhoSeKo โดยมีจุดประสงค์เพื่อส่งเสริมกีฬาฟันดาบในประเทศไทยตามหลักวิทยาศาสตร์การกีฬา และเขายังได้รับการมอบหมายจากนายกสมาคมฟันดาบสากลสมัครเล่นแห่งประเทศไทย ให้รับหน้าที่เป็นผู้จัดการทีมเยาวชนไทยในการแข่งขันฟันดาบเยาวชนชิงแชมป์เอเชีย "เอเชียนจูเนียร์แอนคาร์เดทเฟนซิ่งแชมเปี้ยนชิพ 2012" ที่เกาะบาหลี ประเทศอินโดนีเซีย ที่ซึ่งทีมเยาวชนชุดดังกล่าวประสบความสำเร็จด้วยการรับรางวัล 1 เหรียญเงินจากเซเบอร์ทีมหญิงในรุ่นอายุไม่เกิน 17 ปี และ 1 เหรียญทองแดงจากเซเบอร์บุคคลหญิงในรุ่นเดียวกันนี้

ระเบียงภาพ
----------

* ในการแข่งฟันดาบชิงชนะเลิศแห่งประเทศไทย ประจำปี 2555ในการแข่งฟันดาบชิงชนะเลิศแห่งประเทศไทย ประจำปี 2555
* ขณะสนทนากับสุทธิพงษ์ สันติเทวกุลขณะสนทนากับสุทธิพงษ์ สันติเทวกุล

เครื่องราชอิสริยาภรณ์
---------------------

* พ.ศ. 2550 –  เครื่องราชอิสริยาภรณ์อันเป็นที่สรรเสริญยิ่งดิเรกคุณาภรณ์ ชั้นที่ 6 เหรียญทองดิเรกคุณาภรณ์ (ร.ท.ภ.)

อ้างอิง
-------

1. 1 2 3  "Wiradech Kothny Olympic Results". *sports-reference.com*. คลังข้อมูลเก่าเก็บจากแหล่งเดิมเมื่อ 2010-05-15. สืบค้นเมื่อ 2012-03-03.
2. ↑  "Olympics Statistics: Wiradech Kothny". *databaseolympics.com*. สืบค้นเมื่อ 2012-03-03.
3. ↑  « zurück[*ลิงก์เสีย*]
4. ↑  วิลลี่เชือดรุ่นน้องครองแชมป์ดาบเซเบอร์ปทท.
5. 1 2  ประวัติส่วนตัว วีระเดช โค๊ธนี
6. ↑
7. ↑  ""วิลลี่"จวกแหลกฟันดาบไร้โค้ชไปปักกิ่งเกมส์". คลังข้อมูลเก่าเก็บจากแหล่งเดิมเมื่อ 2008-08-18. สืบค้นเมื่อ 2008-08-15.
8. ↑  เบื่อลมปาก!!ลาดาบไทย วิลลี่สุดภูมิใจติดทีมชาติ
9. ↑
10. ↑  คนเก่า คนเก่ง. จอมดาบศิลปิน ‘วิลลี่’ วีระเดช โค๊ธนี. **สปอร์ต คลาสสิค**. บริษัท สยามพริ้นท์ จำกัด. ปีที่ 2 ฉบับที่ 24. 16 มิถุนายน -15 กรกฎาคม พ.ศ. 2556. หน้า 29
11. ↑  คนเก่า คนเก่ง. จอมดาบศิลปิน ‘วิลลี่’ วีระเดช โค๊ธนี. **สปอร์ต คลาสสิค**. บริษัท สยามพริ้นท์ จำกัด. ปีที่ 2 ฉบับที่ 24. 16 มิถุนายน -15 กรกฎาคม พ.ศ. 2556. หน้า 31
12. ↑  "Thai - PhoSeKo". คลังข้อมูลเก่าเก็บจากแหล่งเดิมเมื่อ 2016-03-04. สืบค้นเมื่อ 2011-09-18.
13. ↑  ฟันดาบเฮ ธ.กรุงไทย หนุนยาว 4 ปี 20 ล้าน สานฝันโอลิมปิก - ข่าวไทยรัฐ
14. ↑  ฟันดาบได้เฮมีกระกระสุนปืนแล้ว ธ.กรุงไทยช่วยหนุนยาว 4 ปี 20 ล้าน[*ลิงก์เสีย*]
15. ↑  1 เงิน 1 ทองแดงดาบสากล ยช.เอเชีย
16. ↑  ภัศรากระชากทองแดงฟันดาบ ยช.เอเชีย
17. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่สรรเสริญยิ่งดิเรกคุณาภรณ์ ประจำปี ๒๕๕๐ เก็บถาวร 2022-05-23 ที่ เวย์แบ็กแมชชีน, เล่ม ๑๒๕ ตอนที่ ๒ ข หน้า ๓๒, ๗ มกราคม ๒๕๕๑

แหล่งข้อมูลอื่น
---------------


วิกิคำคมมีคำคมเกี่ยวกับ ***วีระเดช โค๊ธนี***

* วิกิมีเดียคอมมอนส์มีสื่อเกี่ยวกับ วีระเดช โค๊ธนี
* เว็บไซต์ส่วนตัว
* New Mission เก็บถาวร 2016-03-04 ที่ เวย์แบ็กแมชชีน